ועדת החוקה, חוק ומשפט, כנסת 24, פרוטוקול מספר 112, 2021-11-16 09:00

אוסאמה סעדי: בוקר טוב לכולם, אני מתכבד לפתוח את ישיבת ועדת החוקה, חוק ומשפט.

אוסאמה סעדי: היום יום שלישי, 16 בנובמבר 2021.

אוסאמה סעדי: יש לנו היום מספר צווי עיריות ומועצות מקומיות.

אוסאמה סעדי: בעבר אישרנו להרבה מועצות ולהרבה עיריות צווים כאלה.

אוסאמה סעדי: חשוב לנו מאוד שהמועצות והעיריות, יהיו להן חוקי עזר וגם צווים כאלה, כדי שיוכלו לפקח ולאכוף.

אוסאמה סעדי: אנחנו תמיד אומרים, ואמרנו גם בעבר, שדרך האכיפה היא לא הדרך הראשונה שצריכה להיות.

אוסאמה סעדי: צריך קודם כול חינוך והסברה לתושבים.

אוסאמה סעדי: הרי בסך הכול אנחנו באים להגן על הניקיון, על החופים – כמו שיש פה במספר יישובים – על דרך בטוחה להולכי רגל, אשפה, מי שופכין ודברים כאלה.

אוסאמה סעדי: בראש ובראשונה הם לטובת האזרחים, תושבי המקום, ולכן הם צריכים להיות הראשונים לדאוג לבריאותם, לשלומם ולבטיחותם.

אוסאמה סעדי: כמו בכל דבר ובכל עניין, בסופו של דבר יש עבירות וקנס בצידן, כך שאם ההסברה והחינוך לא יועילו ולא יסדירו את העניין, המועצה או העירייה צריכות לאכוף את החוק.

אוסאמה סעדי: המלאכה מרובה, ויש לנו היום כמה צווים כאלה לעמק חפר, לג'לג'וליה, לבית דגן, לעיריית חיפה, לעיריית טבריה ולאיגוד ערים כינרת.

אוסאמה סעדי: בוקר טוב למנהל הוועדה אסף, ליועצת המשפטית אפרת, לנציגי הממשלה, ואנחנו נתחיל עם חיפה.

אוסאמה סעדי: הבנתי שזה משהו טכני.

אוסאמה סעדי: מי מציג?

אפרת חקאק: אני יכולה להתחיל.

אפרת חקאק: בחיפה מבקשים למחוק את סעיף 7 מהתוספת שלהם.

אפרת חקאק: זה בעצם למחוק את ההתייחסות לחוק עזר לחיפה – עקירת עצים.

אפרת חקאק: חוק העזר בוטל ולכן הם מבקשים למחוק את הפריט מהתוספת שלהם.

אוסאמה סעדי: מה זה סעיף 7?

אפרת חקאק: התייחסות לחוק עזר חיפה – עקירת עצים.

אפרת חקאק: חוק העזר בוטל, ולכן הם רוצים לתקן את התוספת.

אוסאמה סעדי: אז מותר לעקור עצים בחיפה?

אוסאמה סעדי: או שהחליפו את זה?

שחר פרלמוטר: אני מניח שכן.

שחר פרלמוטר: אני מניח שזה הוחלף בחוק חדש, אבל אני לא יודע להגיד את זה על דעת עצמי.

שחר פרלמוטר: נציג העירייה לא התחבר לזום?

אפרת חקאק: לא.

שחר פרלמוטר: חשוב לי להגיד שלא החלפנו את זה על דעת עצמנו.

שחר פרלמוטר: התיקון המוצע הוא על פי הבקשה של עיריית חיפה.

אוסאמה סעדי: ברור שזה על פי בקשתה, אנחנו רק שואלים על פשר ומהות הבקשה.

אוסאמה סעדי: אם זה על פי בקשת עיריית חיפה, החוק בוטל ואין מניעה משפטית - - -

שחר פרלמוטר: החוק עצמו כבר לא בתוקף.

שחר פרלמוטר: אני לא יודע להגיד מה המקור הנורמטיבי שלהם כעת, בנוגע להסדרה של העצים, אבל החוק הזה עצמו כבר לא בתוקף.

אוסאמה סעדי: כנראה עשו משהו חילופי.

אוסאמה סעדי: אני מעלה את צו העיריות (עבירות קנס) (תיקון), התשפ"א-2021 – עיריית חיפה.

אוסאמה סעדי: מי בעד, מי נגד.

אוסאמה סעדי: הצעת צו העיריות (עבירות קנס) (תיקון), התשפ"א-2021 – עיריית חיפה, אושרה.

אוסאמה סעדי: הצו אושר פה אחד.

אוסאמה סעדי: 2.

אוסאמה סעדי: הצעת צו הסדרת הטיפול בחופי הכינרת (עבירות קנס), התשפ"א-2021 – איגוד ערים כינרת

אוסאמה סעדי: אנחנו עוברים להצעת צו הסדרת הטיפול בחופי הכינרת (עבירות קנס), התשפ"א-2021 – איגוד ערים כינרת.

אוסאמה סעדי: מי נמצא איתנו?

חיים שטרן: כן, אדוני.

חיים שטרן: אני היועץ המשפטי של האיגוד.

חיים שטרן: צו הקנסות שאנחנו מבקשים שהוועדה תאשר, בא לתמוך בחוק עזר שנחקק כבר לפני למעלה משלוש שנים, חוק עזר של האיגוד.

חיים שטרן: הוא נקרא חוק העזר להסדרת הרחצה בכינרת.

חיים שטרן: חוק העזר הזה מפרט מספר נושאים, שיש בהם כדי להסדיר את הרחצה ואת התנהגות הנופשים והמתרחצים בכינרת, לרבות נושאים של איסור הכנסת בעלי חיים בחופים; ציות להוראות מצילים ופקחים, וכיוצא באלה.

חיים שטרן: צו הקנסות שאנחנו מבקשים לאשר בא לתמוך באותן הוראות, על מנת להגביר ולייעל את האכיפה של אותו חוק עזר.

חיים שטרן: זה בקצרה, ואם יש שאלות ספציפיות, בבקשה.

אוסאמה סעדי: היועצת המשפטית, בבקשה.

אפרת חקאק: אני אגיד לוועדה שזה צו שונה מכל הצווים האחרים שלנו, כי הוא לא צו שמתקן את התוספת של הצו של העיריות, או צו של המועצות.

אפרת חקאק: איגוד ערים כינרת הוא גוף די ייחודי, ולכן אתם מתבקשים לאשר צו חדש, שמתקין עבירות קנס לגוף הזה.

אפרת חקאק: נשמח לשמוע קצת כמה פקחים יש לאיגוד שלכם, מה התוכניות שלכם לאכיפה בעתיד.

אפרת חקאק: בנוסף לכך, יש לי גם כמה שאלות ספציפיות.

אפרת חקאק: בסעיף 13ב, יש סעיף שאוסר על זריקת פסולת ואשפה בחוף.

אפרת חקאק: יש סעיפים דומים בצווים אחרים.

אפרת חקאק: לפעמים זאת דרגת קנס א', כמו שאתם מציעים פה, ולפעמים זאת דרגת קנס ג'.

אפרת חקאק: אנחנו נשמח לשמוע האם יש הצדקה לדרגת קנס גבוהה יותר.

חיים שטרן: לגבי איסור הטלת פסולת ולכלוך כזה או אחר בחופי הכינרת – הכינרת היא משאב טבע ייחודי.

חיים שטרן: אפשר לומר שגם חופי ים תיכון אין לנו רבים כל כך, אבל כינרת, כמו שנהוג לומר, יש רק אחת.

חיים שטרן: לכן, גם מבחינת שמירה על המתחם האקולוגי המיוחד של הכינרת - - -

אוסאמה סעדי: חיים, זה כל כך מובן מאליו.

אוסאמה סעדי: זה לא היה קודם?

חיים שטרן: לא, לא היה בכלל.

אוסאמה סעדי: אי-אפשר היה לאכוף ולהטיל קנסות על הטלת פסולת בחופי טבריה?

חיים שטרן: לכאורה, על פי חוק הניקיון אפשר, אבל כאן יש לנו חוק עזר מיוחד לחופי הכינרת.

חיים שטרן: חוק הניקיון הוא חוק כללי.

אוסאמה סעדי: אני שואל ותוהה למה רק עכשיו התעורר מי שהתעורר.

אוסאמה סעדי: כפי שאמרתי, זה מובן מאליו שאנחנו צריכים לשמור על החופים, במיוחד על הכינרת.

אוסאמה סעדי: אני מאזור ההוא, וגם אני נמצא בחופי הכינרת היפים.

אוסאמה סעדי: למה רק עכשיו?

חיים שטרן: הסיבה לא תלויה בנו.

חיים שטרן: כבר חמש שנים אנחנו מבקשים את החוק.

אוסאמה סעדי: אתה לא הכתובת, אתה היועץ המשפטי.

חיים שטרן: אני אגיד כמה מילים על איגוד ערים כינרת.

חיים שטרן: איגוד ערים כינרת הוקם לפי חוק משנת 2008.

חיים שטרן: קודם כול, היה לנו תהליך די ארוך, והייתי אומר שאפילו חיכוכי, במסגרתו היינו צריכים לקבל חזקה להחזיר, כביכול, את החופים לידי המדינה ולידי האיגוד כזרוע של המדינה.

חיים שטרן: מי שקרא את דוחות מבקר המדינה, מתחילת שנות התשעים, ראה שדוחות מבקר המדינה עמדו על כך – ואני אומר זאת בלשון לא מצטעצעת – שהמצב בחופים לפני הקמתו של האיגוד היה קטסטרופלי.

חיים שטרן: היו שם פלישות; הייתה שם בנייה שלא כדין; וכמובן עם כל מה שזה גורר – לכלוך, ואפילו אפשר לומר חבורות פשע כאלה ואחרות, שניסו או ביקשו להשתלט על חופים כאלה ואחרים.

חיים שטרן: לפיכך, הוקם האיגוד ב-2008, ואת השנים הראשונות הקדשנו לפינוי כל אותם פולשים ועבריינים, שבנו לא כדין.

חיים שטרן: המהלך הזה לבדו לקח כשלוש-ארבע שנים.

חיים שטרן: אחרי זה התחלנו להקים את כל המערך המשפטי של חוקי עזר לחניה, חוקי עזר להסדרת רחצה, חוקים למניעת רעש וכיוצא באלה.

חיים שטרן: הסתבר שהיינו צריכים לתקן את החוק הראשי, שמכוחו הוקם האיגוד, כי בחוק הראשי שכחו להכניס סעיף עונשין, או סעיף שמגבה את האפשרות להטיל קנסות על פי צו קנסות, שעומד כאן לפניכם לאישור.

חיים שטרן: היו כל מיני תיקונים, ומהלכים ביורוקרטיים-משפטיים.

אוסאמה סעדי: מה לגבי סעיף 13ב?

אפרת חקאק: על זה הוא ענה.

אפרת חקאק: אני אשמח לשמוע גם על מערך הפקחים שלכם.

אוסאמה סעדי: יש לכם כוח אדם?

חיים שטרן: בשמחה, בהחלט.

חיים שטרן: יש לנו יחידת פיקוח ואכיפה, יחד עם משמר הכינרת, שבחלקו הגדול מתנדבים, אבל יש כמה בעלי תפקידים בשכר.

חיים שטרן: בסך הכול מדובר בשישה-שבעה פקחים מוסמכים, וכוח עזר שמלווה אותם ברמה של עשרות אפילו, יחד עם המתנדבים.

חיים שטרן: אגב, כל הפקחים מוסמכים גם לענייני פיקוח על עבירות שיט בכינרת.

חיים שטרן: כולנו זוכרים את המקרה הטראגי של שוער הכדורגל אבי רן, שנפגע מאופנוע ים ומת.

חיים שטרן: אחת המלאכות העיקריות של הפקחים ושל המשמר היא גם פיקוח על עבירות שיט וכיוצא באלה.

חיים שטרן: כמובן, הם מלווים גם באמצעי אכיפה אחרים – יש מערך שלם של מצלמות.

אוסאמה סעדי: האיגוד מוכן ליישם את הצו הזה, ברגע שנאשר אותו, גם מבחינת הסברה ופרסום לתושבים ולאלה שבאים לחופי הכינרת?

אוסאמה סעדי: יהיו שילוט וכל הדברים האלה?

חיים שטרן: מבחינה טכנולוגית, הפקחים כבר מצוידים בכל האמצעים הטכנולוגיים, כולל מכשירים שאנחנו קוראים להם מסופונים.

חיים שטרן: באמצעות המכשירים האלה הם מנפיקים קנסות אחרים – גם כיום – כגון קנסות חניה או קנסות על עבירות בפקודת התעבורה, כגון חניה במקום של נכה.

אוסאמה סעדי: אתה אומר שרק צריך להכניס את זה לתלם.

חיים שטרן: טכנולוגית אנחנו מוכנים.

חיים שטרן: כמובן שאנחנו עובדים עם משרד שעוסק ביחסי ציבור ותקשורת, והדברים האלה ייוודעו לציבור באמצעי המדיה השונים, כולל גם ברשתות החברתיות.

חיים שטרן: יש לציין, שיש לנו גם את יחידת התביעה הפלילית שלנו בתוך האיגוד.

חיים שטרן: יש לנו תובע ספציפי, מיוחד, כמו שיש לכל רשות, שהיועץ המשפטי אישר לנו למנות כתובע פלילי עבור האיגוד.

חיים שטרן: אנחנו עוסקים בהעמדה לדין, וקבענו, כמדיניות אכיפה, שכל אותן עבירות שאנחנו רואים אותן כעבירות חמורות, בררת המחדל תהיה העמדה לדין.

חיים שטרן: בשוטף, ברגיל, אנחנו נוציא קנסות.

אוסאמה סעדי: ואם מישהו רוצה לערער על זה?

חיים שטרן: אם הוא מקבל קנס, זכותו לבקש להישפט, כרגיל.

אוסאמה סעדי: שאלה גם למשרד הפנים וגם לכם.

אוסאמה סעדי: ראיתי שחלק מהקנסות הם בדרגה א' – 730 שקל, ובמועצות אחרות, למשל בעמק חפר, הסכום הוא 730 שקל על אותה עבירה; בטבריה – 470 שקל.

אוסאמה סעדי: לפעמים גובה הקנס הוא 300 שקל.

אוסאמה סעדי: אני יודע שכל מועצה וכל עירייה יכולה לקבוע, אבל מבחינת משרד הפנים אין אחידות ולא צריכה להיות אחידות באותם סוגי עבירות?

אוסאמה סעדי: זה גם למען הנראות, כי עבירה של רעש בחוף, במקום אחד הקנס הוא 700 שקל ובמקום אחר 400 שקל.

חיים שטרן: אני מבקש להסב את תשומת ליבך, אדוני, שבצו הקנסות שלנו אנחנו מבקשים 730 שקל, את המדרג הגבוה, על אי ציות לפקח ואי ציות למציל.

חיים שטרן: גם בנושא רעש והפרעה אחרת למתרחצים.

אוסאמה סעדי: יש רעש בחוף?

חיים שטרן: אני רוצה לספר לך, אדוני, שאנחנו מסתכלים על נושא הרעש.

חיים שטרן: האירוע הדרמטי הוא פסח 2017, בו טבעו למוות שלושה נערים בחוף כורסי בכינרת.

חיים שטרן: הייתה חבורה של נערים בני 18-17, שבאו מבית ספר או מתנועת נוער.

חיים שטרן: הם השמיעו מוסיקה רועשת באמצעות רמקולים ומכשירי הגברה.

חיים שטרן: כתוצאה מכך הם לא שמעו את אזהרות המצילים, שהזהירו מפני שרקייה.

חיים שטרן: השרקייה בכינרת היא משהו מאוד מסוכן.

אוסאמה סעדי: לכן אני שואל למה אין קנס?

חיים שטרן: יש, 730 שקל.

אפרת חקאק: 17(א) – מי שמקבל הודעת אזהרה ממציל או מפקח – יציית לה.

אוסאמה סעדי: זה באופן כללי.

אוסאמה סעדי: לא יקים אדם רעש, ולא יעשה כל מעשה העלול לגרום לרעש על שפת הים.

אוסאמה סעדי: זה בטבריה, למשל.

אוסאמה סעדי: פה זה מנוסח באופן כללי, שאדם יישמע להוראות המציל.

אפרת חקאק: אבל גם ברשויות אחרות, מצפים שפקח יבוא, וקודם כול יבקש מהם.

חיים שטרן: בהחלט, בהחלט.

חיים שטרן: חוץ מזה, יש לנו סעיף שמדבר על חופים שקטים.

חיים שטרן: אני לא יודע איזו תקנה זאת בטבריה, אבל אנחנו החלפנו תקנה דומה לזו של טבריה, בסמכות של מועצת האיגוד להכריז על חופים שקטים, במובן זה שלא ישמיעו באמצעות מערכות הגברה.

חיים שטרן: בחוק העזר של הסדרת הטיפול בחופי הכינרת, תוקן לאחרונה סעיף, שמקנה למועצה סמכות להכריז על חופים שקטים.

חיים שטרן: אותו סעיף בחוק העזר להסדרת הרחצה, מגובה כאן בסעיף 17(א).

אוסאמה סעדי: מה זה סעיף 18 – לא ייכנס אדם בתחום חוף ים למקום או במועד שקבע האיגוד לרחצה, לשאינם בני מינו.

אוסאמה סעדי: יש לכם חופים נפרדים?

חיים שטרן: כן.

חיים שטרן: יש לנו שני חופים נפרדים, אחד בצמוד לחוף כינר, שזה במזרח הכינרת; ואחד בין חוף צימברי לחוף שקמים, בסמוך לסוף תחום השיפוט של עיריית טבריה.

חיים שטרן: בשני החופים הנפרדים הללו, בתקופה שהם מוכרזים כנפרדים, הסעיף הזה יגבה אכיפה של הרחצה הנפרדת.

חיים שטרן: זה כמו שיש בתל אביב, למשל.

אוסאמה סעדי: יש עוד שאלות או הערות?

אוסאמה סעדי: משרד הפנים?

יפעת רווה: אני ממשרד המשפטים.

יפעת רווה: אני רוצה להשיב לגבי המקום שלנו בהערות לצווים.

יפעת רווה: יש הערות משפטיות, שאנחנו מעירים כשהעבירה לא מתאימה להיות עבירת קנס, או כשהעבירה באופן כללי יש איתה איזושהי בעייתיות.

יפעת רווה: בחלק מההערות אתם רואים סייג בצד, בגלל שהעבירה רחבה מדי, ולכן אנחנו מבקשים שזה יחול רק בנסיבות ספציפיות.

יפעת רווה: לעומת זאת, בנושא הקנסות עצמם, כמו שאמר אדוני, יש לרשויות מקומיות אפשרות לסטות מאיזשהו כלל גורף.

יפעת רווה: למשל, עבירות חניה.

יפעת רווה: בצו התעבורה עבירות קנס, זה אחיד בכל הארץ, והמחוקק החליט על זה.

יפעת רווה: יש דברים שיש בהם חוק אחיד, וסמכויות לפקחים, ואז זה אחיד בכל הארץ.

יפעת רווה: בנושא הזה, אנחנו אומנם משתדלים לבדוק שתהיה איזושהי אחידות בין רשויות, אבל ראשית, זה לא מתמטיקה, וגם היום יש פערים.

יפעת רווה: שנית, זה פחות משפטי מובהק במובן של נכון ולא נכון.

יפעת רווה: לכן, אם אנחנו רואים שקנס גבוה יותר – לפעמים נמוך יותר, אבל לרוב השאלה שלנו באה כשהקנס גבוה יותר.

יפעת רווה: אם הרשות רוצה להטיל קנס יותר נמוך, זה בסדר – אנחנו שואלים למה, מה הסיבה.

יפעת רווה: אם יש תשובה משכנעת מצד הרשות, או רצון ספציפי לאכוף את העבירה הזאת, מבחינתנו זה במנדט שלהם.

אוסאמה סעדי: אני מבקש ממשרד המשפטים וגם ממשרד הפנים, לנסות לשמור כמה שיותר על אחידות גם בגובה הקנס.

יפעת רווה: אנחנו משתדלים.

אוסאמה סעדי: במיוחד על אותן עבירות.

אוסאמה סעדי: בטבריה, למשל, על עבירה של רעש מקבלים 700 שקל, ובכינרת, על אותה עבירה מקבלים 300 שקל, האזרח אומר: זאת אותה עבירה, למה פה 700 ופה פחות?

יפעת רווה: נכון.

יפעת רווה: יש דוגמאות להרבה מאוד דברים, שחלק שאלנו מראש, ובעקבות זה הורד הקנס.

יפעת רווה: הרשויות מסתכלות גם על האוכלוסייה אצלן, ועל היכולות.

יפעת רווה: יש רשויות שאומרות מלכתחילה, שהן רוצות קנס נמוך יותר, אבל אז רשויות אחרות לא חייבות להתיישר לפי זה.

יפעת רווה: גם כאן הועלו שאלות, בשלב הראשון אצלנו, ובשלב השני מהייעוץ המשפטי.

יפעת רווה: בחלק הורד הקנס, אבל בחלק אחר הרשות אמרה: אצלנו זאת בעיה, ואנחנו רוצים להילחם בזה.

יפעת רווה: זה נמצא במדרג, ומכיוון שהמחוקק לא החליט שזה חייב להיות אחיד, אנחנו מאפשרים את זה.

יפעת רווה: כמובן, הוועדה יכולה להעלות שאלות ולהביע את דעתה בנושא הזה.

יפעת רווה: הנושא נתון לאישור או לאי אישור של הוועדה, וזה ברור.

יפעת רווה: מבחינתנו, האישור ניתן כשיש תשובה שהיא משכנעת.

חיים שטרן: אני מבקש להבהיר, שבנושא רעש ביקשנו ב-2017 את הסכום הגבוה – 730.

אוסאמה סעדי: כן, כן.

אוסאמה סעדי: ראיתי.

אוסאמה סעדי: אני מעמיד להצבעה את הצעת צו הסדרת הטיפול בחופי הכינרת (עבירות קנס), התשפ"א-2021 – איגוד ערים כינרת.

אוסאמה סעדי: מי בעד, מי נגד.

אוסאמה סעדי: הצעת צו הסדרת הטיפול בחופי הכינרת (עבירות קנס), התשפ"א-2021 – איגוד ערים כינרת, אושרה.

אוסאמה סעדי: הצו אושר פה אחד.

אוסאמה סעדי: מברוק, בהצלחה.

חיים שטרן: תודה, אדוני.

חיים שטרן: 3.

חיים שטרן: הצעת צו המועצות המקומיות (עבירות קנס) (תיקון), התשפ"א-2021 – עמק חפר

אוסאמה סעדי: אנחנו עוברים להצעת צו המועצות המקומיות (עבירות קנס) (תיקון), התשפ"א-2021 – עמק חפר.

אוסאמה סעדי: מי נמצא איתנו?

אוסאמה סעדי: תציגו את עצמכם, בבקשה, לפרוטוקול.

עומר סובול: בוקר טוב, אני מנהל אגף התפעול במועצה.

עומר סובול: לצידי נמצא ארנון, מנהל מחלקת הפיקוח.

עומר סובול: מר איתן דוד הוא היועץ המשפטי של המועצה.

אוסאמה סעדי: בבקשה, תציגו בקצרה.

אוסאמה סעדי: קראנו את הצו, מה יש לכם להגיד?

איתן דוד: עורך הדין חיים שטרן האריך בנושא הזה, לכן אין טעם שאני אאריך מחדש.

איתן דוד: בשנת 2020 התקינה המועצה האזורית עמק חפר את חוק העזר להסדרת רחצה בים, והורדת כלי שיט.

איתן דוד: התיקון בצו הזה נועד לאפשר כלי אכיפה רלוונטיים, ולכן אנחנו צריכים לאשר אותו.

אוסאמה סעדי: עומר, בבקשה.

עומר סובול: אין לי מה להוסיף בשלב זה על דבריו של היועץ המשפטי.

עומר סובול: זה חוק שחשוב לנו להשלטת הסדר בחוף הרחצה שלנו, שהוא מקור משיכה להמוני בית ישראל במהלך עונת הרחצה.

עומר סובול: אנחנו זקוקים לחוקים האלה כדי ליצור שם סדר.

אוסאמה סעדי: איזה חוף זה, למען האזרחים שצופים?

עומר סובול: בתחום השיפוט של המועצה נמצא את רצועת החוף החל מקו הגבול בינינו לבין עיריית נתניה – למי שמכיר, חוף הבלו-ביי – ועד הצפון, קו הגבול בין תחום השיפוט של עמק חפר לחדרה, קצת אחרי חוף מכמורת.

אוסאמה סעדי: אחלה חוף.

אוסאמה סעדי: ליועצת המשפטית יש כמה הערות, תענו לה, בבקשה.

אפרת חקאק: הם מכירים אותן, והגענו להסכמות.

אפרת חקאק: יש ארבעה חוקי עזר של המועצה, שבוטלו, ולכן הצעתי למחוק אותם.

אפרת חקאק: האם עשיתם בדיקה ובאמת אפשר למחוק?

איתן דוד: כן.

איתן דוד: העברנו התייחסות מסודרת לכל השאלות, ואפשר למחוק.

אפרת חקאק: עשיתם בדיקה שבאמת אין שם משהו שאתם עדיין צריכים בשביל האכיפה?

איתן דוד: כן, כן.

איתן דוד: נעשתה בדיקה.

אפרת חקאק: אני אגיד איזה חוקים נוריד מהתוספת שלהם: חוק עזר מודעות ושלטים, חוק עזר פיקוח על כלבים, חוק עזר ניקוי מגרשים וחצרות, וחוק עזר לדוגמה – תברואה וסילוק מפגעים.

אפרת חקאק: כל אלה בוטלו על ידי המועצה, ולכן צריך להוריד אותם מהתוספת שלהם בצו המועצות.

אפרת חקאק: דבר שני, בסעיף 13, בעמוד 2, בדרך כלל אנחנו מבקשים שיוצג שלט בעניין הזה.

אפרת חקאק: סעיף 13 קובע שלא יביא אדם לתחום חוף הים, לא יחזיק אדם וכולי, בין היתר גם בקבוקי זכוכית ובעצם צנצנות זכוכית.

אפרת חקאק: בדרך כלל מבקשים להציב שלט בעניין הזה, והם הסכימו לכך.

איתן דוד: לגבי זכוכית בלבד, או לגבי כל הסעיף?

איתן דוד: הסעיף אוסר גם על מכירה.

אפרת חקאק: לנו בדרך כלל אכפת מהאדם הפרטי, שמביא בקבוקים.

אפרת חקאק: אתם יכולים לכתוב את השלט בצורה די רחבה.

יפעת רווה: הייתי כותבת: על כל כלי זכוכית.

אפרת חקאק: הוא שואל האם זה רק על ההבאה או גם על המכירה.

איתן דוד: הסייג לא יהיה על כל הסעיף, אחרת לא נצא מזה.

איתן דוד: אני גם מזכיר שבצו הסדרת רחצה, יש הוראה מפורשת שאוסרת על הכנסת בקבוקי זכוכית.

איתן דוד: זה מעוגן בחוק.

אוסאמה סעדי: הסעיף אומר שאדם לא יחזיק, לא ימכור, לא ירשה למכור או ישתמש בבקבוקי זכוכית.

יפעת רווה: אם כותבים החזקה, כל היתר ברור.

אוסאמה סעדי: לא להחזיק, לא להשתמש, לא להשאיל.

אוסאמה סעדי: זה ברור.

אוסאמה סעדי: אנחנו לא רוצים שם בקבוקי זכוכית.

איתן דוד: אני מזכיר שזה גם אסור על פי חוק, וזאת לא המצאה שלנו.

יפעת רווה: יש דברים שהם טריוויאליים וברורים; יש דברים שהם פחות.

יפעת רווה: ולכן, בנושא של החזקת כלי זכוכית, שהוא לא טריוויאלי, כן צריך לשים שלט, כדי שאנשים יידעו ולא סתם יחטפו קנסות.

יפעת רווה: ראיתי את זה בחוף בתל אביב, וזה באמת לפי ההנחיות שלנו.

יפעת רווה: מבחינתנו, לפחות, צריך להיות שלט האוסר על הכנסת כלי זכוכית.

אפרת חקאק: נכתוב כלי זכוכית.

אוסאמה סעדי: זה מאושר?

אוסאמה סעדי: מקובל?

איתן דוד: כן.

אפרת חקאק: בעמוד 3, סעיף 11(א), יש טעות.

אפרת חקאק: הם התכוונו לדרגת קנס ב', שזה 475 שקלים.

אפרת חקאק: בסעיף 16 כתוב קנס ב', אבל הסכום הוא 730.

אפרת חקאק: הכוונה הוא ל-475.

אוסאמה סעדי: גם פה צריך לתקן ל-475.

יפעת רווה: הסכומים לא מתפרסמים, אבל זה לנוחות חברי הוועדה זה צריך להיות מדויק.

אוסאמה סעדי: אני רוצה לשאול אתכם על עניין הרעש.

אוסאמה סעדי: אתם מתייחסים רק לשעות, בין השעה 20:00 ל-06:00 בבוקר, כאשר בהרבה צווים אחרים יש איסור האומר שלא יקים אדם רעש, בלי קשר לשעות.

אוסאמה סעדי: האם מותר להרעיש לפני שעה 20:00?

אוסאמה סעדי: גם גובה הקנס – אצלכם הוא בדרגה א', ובמקומות אחרים ראיתי שהוא בדרגה ב' – 475.

איתן דוד: אני אסביר.

איתן דוד: קודם כול, כמובן הקדשנו לזה מחשבה, ואני רוצה להפנות את תשומת ליבכם לכך, שיש שני סעיפים בהקשר הזה.

איתן דוד: סעיף 11(ג) מדבר על שימוש במערכת הגברה, וסעיף 11(א) נמצא במדרג נמוך יותר מבחינת החומרה, ומדבר על הקמת רעש בלתי סביר.

איתן דוד: אלה שתי רמות חומרה שונות, שמתייחסות גם לבעיות אחרות.

איתן דוד: מדובר על חופים שנמצאים ליד אזורי מגורים, לכן היה לנו מאוד חשוב להקפיד על כך שלא יהיה רעש ממערכות הגברה, או בכלל בלילה.

איתן דוד: לכן קבענו את המדרג הזה.

אוסאמה סעדי: סעיף 9(ז), רשום שלא יביא אדם כלב, ואתם מסייגים: למעט כלב, המשמש להולכת עיוור, ובתנאי שהוא קשור.

אוסאמה סעדי: במקומות אחרים ראיתי שאין את ההחרגה המדברת על כלב המשמש להולכת עיוור.

אוסאמה סעדי: חשוב שאתם מכניסים את זה כאן.

אוסאמה סעדי: הסכום 730 שקל לא גבוה?

איתן דוד: לדעתנו הוא סביר בנסיבות העניין.

איתן דוד: כלבים באזורים של חופי רחצה מוכרזים, הם בעייתיים.

איתן דוד: זה דבר שיוצר חוסר נעימות לאנשים אחרים שנמצאים במקום.

איתן דוד: זה יוצר הרבה מאוד מפגעים ובעיות, ולכן חשבנו שזאת חומרה סבירה בנסיבות העניין.

אוסאמה סעדי: עומר, מבחינת הפיקוח, כמה פקחים יש לכם?

אוסאמה סעדי: יש לכם כוח אדם ליישם ולאכוף?

עומר סובול: כן.

עומר סובול: נכון להיום, יש לנו ארבעה פקחים, ואנחנו נמצאים בתהליך גיוס כדי להגביר ולהוסיף על כוח האדם בפיקוח.

עומר סובול: עם פתיחת עונת הרחצה הקרובה, כבר נהיה עם כשבעה פקחים.

אוסאמה סעדי: יש לכם תקנים לגיוס עובדים חדשים?

אוסאמה סעדי: יש תקציב?

עומר סובול: כן, כן.

אוסאמה סעדי: לפני היישום, מה קורה מבחינת הסברה והדרכה גם לתושבים וגם למבקרים בחוף?

אוסאמה סעדי: גם שילוט וכל הדברים האלה צריכים להיות.

עומר סובול: בהחלט.

עומר סובול: קודם כול, החופים שלנו כבר מרושתים בשילוט לאורך כל רצועת החוף, ואנחנו מבהירים שם את המותר והאסור בחופי הרחצה.

עומר סובול: בנוסף לכך, אנחנו מפרסמים באתר המועצה ובמדיות השונות שעומדות לרשותנו, את כל המידע הנחוץ למשתמשי החוף.

אוסאמה סעדי: באיזה שפות השילוט?

עומר סובול: בכל השפות הרלוונטיות, כפי שאנחנו מחויבים בחוק.

אוסאמה סעדי: יש גם בשפה הערבית?

אוסאמה סעדי: הרבה באים לחופים האלה.

עומר סובול: בהחלט כן.

אוסאמה סעדי: יש הערות למשרד המשפטים או למשרד הפנים?

יפעת רווה: לא.

יפעת רווה: זה נעשה לאחר הערותינו, והן משולבות.

אוסאמה סעדי: אנחנו נצביע על הצעת צו המועצות המקומיות (עבירות קנס) (תיקון), התשפ"א-2021 – עמק חפר.

אוסאמה סעדי: מי בעד, מי נגד.

אוסאמה סעדי: הצעת צו המועצות המקומיות (עבירות קנס) (תיקון), התשפ"א-2021 – עמק חפר אושרה.

אוסאמה סעדי: הצו אושר פה אחד.

אוסאמה סעדי: מברוק, בהצלחה.

אוסאמה סעדי: צאו לדרך.

עומר סובול: תודה רבה.

עומר סובול: 4.

עומר סובול: הצעת צו המועצות המקומיות (עבירת קנס) (תיקון מס) התשפ"א-2021 - ג'לג'וליה

אוסאמה סעדי: אנחנו עוברים להצעת צו המועצות המקומיות (עבירת קנס) (תיקון מס) התשפ"א-2021 - ג'לג'וליה.

אוסאמה סעדי: מי איתנו?

עלא אגבריה: בוקר טוב.

אוסאמה סעדי: סבח אל ח'יר.

אוסאמה סעדי: אתה יכול להגיד סבאח אל ח'יר גם בערבית.

אוסאמה סעדי: מותר.

אוסאמה סעדי: אני חייב להגיד שהיה צריך להיות איתנו ראש המועצה, דרוויש ראבי, החבר שלנו, אבל הבוקר קיבלנו הודעה טרגית, שחבר מועצה, שהוא גם חבר אישי וידיד שלי הלך לעולמו לאחר מחלה ממארת.

אוסאמה סעדי: עיזאת יונס אבו איברהים.

אוסאמה סעדי: (אומר דברים בערבית) בבקשה, עלא, תציג את זה.

אוסאמה סעדי: רצינו לבשר משהו טוב לג'לג'וליה, אבל אלה החיים.

אוסאמה סעדי: אנחנו נאשר את הצו, כמובן אחרי שנשמע את ההערות.

אוסאמה סעדי: אם יש דברים שצריך לתקן – נתקן, ונצא לדרך.

אוסאמה סעדי: עלא, בבקשה.

עלא אגבריה: קודם כול, בוקר טוב, סבאח אל חיר אבו אוסאמה, ראש המועצה דרוויש ראבי התכונן להיות בדיון משבוע שעבר, אבל כמו שאמרת, נבצר ממנו להשתתף בדיון.

עלא אגבריה: הוא מצפה בכיליון עיניים לאישור הצו, כי זה מאוד חשוב למועצה.

עלא אגבריה: למועצה המקומית ג'לג'וליה חוק עזר איכות הסביבה, מניעת מפגעים ושמירת ניקיון מאז 2018.

עלא אגבריה: למועצה יש מחלקת פיקוח עירוני, והיא פועלת לאורך השנתיים האחרונות בנושא של הסדרת הנושא.

עלא אגבריה: בלי צו ובלי אכיפה, זה לא יכול להתבצע בצורה שלמה.

עלא אגבריה: הצו שמונח לפניכם עבר את אישור משרד הפנים ומשרד המשפטים.

עלא אגבריה: היו כמה הערות, אנחנו תיקנו אותן, ומחכים שזה יאושר.

עלא אגבריה: נתחיל לפעול, ובחצי השנה הראשונה, מדיניות המועצה היא לא להטיל קנסות, אלא לעשות הסברה ולתת התראות.

עלא אגבריה: באמצע 2022 אנחנו מצפים להגיע למצב, שאנחנו יכולים להפעיל את הצו ולתת קנסות.

אוסאמה סעדי: זאת פעם ראשונה שיש את הצו הזה בג'לג'וליה, נכון?

עלא אגבריה: נכון.

עלא אגבריה: בג'לג'וליה זאת פעם ראשונה, ואנחנו עובדים במקביל בנושא של תובע עירוני וכל האופרציה שכרוכה בזה.

אוסאמה סעדי: רציתי לשאול על האופרציה הזאת, גם מבחינת פיקוח, יחידת פיקוח.

אוסאמה סעדי: האם יש תקנים ותקציב לתובע ולדברים כאלה?

עלא אגבריה: כן.

עלא אגבריה: יש יחידת פיקוח, אבל אתה צריך לעשות איגום משאבים בכל הדברים האלה.

עלא אגבריה: אנחנו עובדים במקביל, לא בטור.

עלא אגבריה: אנחנו מאשרים את הצו, ויש יחידת פיקוח שפועלת.

עלא אגבריה: אם היא צריכה עוד גיבוי, המועצה מתכוונת במחצית 2022, לקלוט.

עלא אגבריה: ברגע שתאשרו את הצו, אנחנו מתחילים לפעול גם מבחינת מחשוב – קנסות, מסופונים ושילוט ביישוב.

עלא אגבריה: תוכנית המוצא של 2022 היא לעשות הסברה, שילוט ולהכין את המערכת כדי ללחוץ על כפתור באמצע 2022, ולהפעיל את כל המערך של האכיפה.

אוסאמה סעדי: יש הרבה סעיפים שמתייחסים לגן ציבורי, כמו סעיף 36: לא יעקור, לא יגדע, לא ישחית בגן.

אוסאמה סעדי: לא יכניס אדם בעל חיים לתוך גן.

אוסאמה סעדי: יש גנים ציבוריים מוכרזים?

אוסאמה סעדי: מה המצב שם מבחינת הגנים הציבוריים?

עלא אגבריה: זה לא דומה לכפר סבא השכנה, אבל יש שם גנים וצריך לשמור עליהם.

אוסאמה סעדי: בטוח צריך לשמור עליהם.

אוסאמה סעדי: אני מכיר את ג'לג'וליה, והייתי הרבה פעמים בג'לג'וליה.

אוסאמה סעדי: לא ראיתי שיש גן או פארק כמו בכפר סבא או בערים אחרות, כמו שאמרת.

אוסאמה סעדי: הלוואי עלינו.

אוסאמה סעדי: השאלה אם יש גנים מוגדרים עם גידור ושילוט, וידוע שמדובר בגן?

אוסאמה סעדי: חלק גדול מהסעיפים מתייחסים לגנים ציבוריים.

עלא אגבריה: יש גנים.

עלא אגבריה: לא ברמה ובאיכות של כפר סבא, אבל כשאנחנו מאשרים את הצו, אנחנו מאשרים את כל הסעיפים שיכולים להוות עבירה.

עלא אגבריה: ג'לג'וליה נמצאת בתוכנית שנקראת המראה, מטעם משרד הפנים.

עלא אגבריה: היא אמורה לקבל תקציבים, ויש לה כל מיני תוכניות שנמצאות עכשיו בתכנון, וייצאו לפועל ב-2022.

עלא אגבריה: אם מחר, בעוד חצי שנה או בעוד שנה, מקימים גן ועושים אותו בצורה נאותה ומקובלת, יכולים להחיל עליו את הסעיפים שאומרים לשמור ולא להשחית.

עלא אגבריה: גם אם הסעיפים לא רלוונטיים היום ספציפית, בעוד חצי שנה או בעוד שנה הם יהיו רלוונטיים.

אוסאמה סעדי: סעיף 45(א).

אפרת חקאק: הסעיף הזה מופיע פעמיים.

אפרת חקאק: הוא מופיע כדרגת מס א' וכדרגת מס ב'.

אוסאמה סעדי: אני חושב שזה מוגזם בדרגת מס א'.

יפעת רווה: זה ירד ל-ד'.

אוסאמה סעדי: סעיף 45(א) נמחק?

אפרת חקאק: זה מופיע שוב בעמוד 13.

עלא אגבריה: זה ירד לדרגה ד' – 245 שקלים.

אוסאמה סעדי: אוקיי, קלעתי לדעת גדולים.

אוסאמה סעדי: בסעיף 58(ב) – לא יעביר אדם עדר כבשים או עזים ברשות הרבים – 730 שקל.

אוסאמה סעדי: ראיתי שבבית דגן זה בדרגה ב' – 475 שקלים.

אוסאמה סעדי: אני חושב שמספיק להוריד את זה לדרגה ב'.

אוסאמה סעדי: מי שמקבל בפעם הראשונה 475 שקלים, הוא יחשוב כמה פעמים אם באמת לחזור ולבצע את זה.

אוסאמה סעדי: אני חושב שכדאי להוריד את זה לדרגה ב'.

עלא אגבריה: אין בעיה.

עלא אגבריה: מקובל.

אוסאמה סעדי: מצד שני, לא ישליך אדם פסולת מרכב לרשות הרבים.

אוסאמה סעדי: זה מה שאמרתי, שבחלק מהמועצות זה קנס בגובה 730 שקל, כמו בית דגן, ופה 320 שקל.

אוסאמה סעדי: נראה לי ש-320 זה סביר.

אוסאמה סעדי: היועצת המשפטית, בבקשה.

אפרת חקאק: היה תיקון בסעיף 16, בעמוד השלישי.

אפרת חקאק: הסייג לא רלוונטי, ואנחנו מסירים את הסייג.

אוסאמה סעדי: עלא, בפעם הבאה תמספרו את העמודים.

אפרת חקאק: זה אמור להיות רלוונטי לכל כלי אצירה.

אפרת חקאק: להשאיר את הסעיף, להוריד את הסייג.

אפרת חקאק: הסייג נכנס כנראה בטעות, ולא צריך להיות שם.

אפרת חקאק: יהיה כתוב 16(א), (ב) ו-(ה).

אוסאמה סעדי: בלי המילים: לעניין כלי אצירה ראשון בלבד.

אפרת חקאק: נכון.

אפרת חקאק: אלה ההערות שלי.

אוסאמה סעדי: משרד המשפטים?

יפעת רווה: זה על דעתנו.

יפעת רווה: מקובל.

יפעת רווה: וגם על דעת המועצה.

אוסאמה סעדי: בסעיף 18(ה): לא ישליך אדם לתוך כלי אצירה מכל פסולת, בעלת נפח גדול, שניתן להקטין נפחה על ידי פירוק, קיפול, קריעה – 245 שקלים.

אוסאמה סעדי: ראיתי בבית דגן שהקנס הוא 85 שקלים.

אוסאמה סעדי: איזו דרגה זאת של 85 שקלים?

יפעת רווה: זאת הדרגה הכי נמוכה, דרגה ז'.

אוסאמה סעדי: איך זה בבית דגן 85 שקלים, ובג'לג'וליה 245 שקלים?

עלא אגבריה: עורך הדין סעדי, זה מתוך שיקולי המדיניות של המועצה והיקף התופעה ביישוב.

עלא אגבריה: אני יכול לתת דוגמה קטנה.

עלא אגבריה: בעיריית חיפה, למשל, מי שיוצא עם הכלב שלו והכלב עושה את הצרכים, הוא משלם קנס של 730 שקל.

עלא אגבריה: במקום אחר יכול להיות שזה פחות.

עלא אגבריה: הנושא של כלי אצירה, קרטונים ונפחים ביישובים הערביים, הוא נושא כאוב וקריטי.

עלא אגבריה: מסביב לכל כלי אצירה אתה רואה ערימות של קרטונים.

אוסאמה סעדי: זה מה שרציתי לשמוע.

אוסאמה סעדי: אני מכיר את התופעה הזאת, ולכן אני בעד, כמובן.

אוסאמה סעדי: זאת שאלה גם למען הפרוטוקול והוועדה.

אוסאמה סעדי: משרד הפנים רוצה להגיב?

אוסאמה סעדי: אני מעלה את ההצעה להצבעה – הצעת צו המועצות המקומיות (עבירת קנס) (תיקון מס) התשפ"א-2021 - ג'לג'וליה.

אוסאמה סעדי: מי בעד, מי נגד.

אוסאמה סעדי: הצעת צו המועצות המקומיות (עבירת קנס) (תיקון מס) התשפ"א-2021 – ג'לג'וליה, אושרה.

אוסאמה סעדי: הצעת צו המועצות המקומיות (עבירת קנס) (תיקון מס) התשפ"א-2021 - ג'לג'וליה אושרה פה אחד.

אוסאמה סעדי: מברוק לג'לג'וליה.

אוסאמה סעדי: עלא, עשיתם באמת עבודה טובה.

עלא אגבריה: עורך הדין סעדי, יושב-ראש הוועדה, אם תוכל לעזור לנו לקדם את הצו של ג'דיידה-מכר, אם זה נמצא על השולחן של הוועדה.

אוסאמה סעדי: זה עוד לא הגיע.

אוסאמה סעדי: אמרתי לך, ואני גם בקשר עם ראש המועצה, סוהיל מלחם.

אוסאמה סעדי: זה צריך להיות במשרד הפנים, אז אולי נציגי המשרד שנמצאים פה יגידו לנו.

אוסאמה סעדי: יש צו מועצות שאנחנו עובדים עליו שנים, מבחינת ג'דיידה-מכר.

אוסאמה סעדי: תבדקו איפה זה נמצא אצלכם במשרד.

אוסאמה סעדי: תבדקו וברגע שזה יגיע לוועדה, אנחנו נדון בזה.

עלא אגבריה: תודה רבה.

אוסאמה סעדי: אנחנו עוברים להצעת צו העיריות (עבירות קנס) (תיקון), התשפ"א-2021 – עיריית טבריה.

עופר שפיר: שלום לכולם, אני אענה על השאלות.

אוסאמה סעדי: בוקר טוב, אנחנו דנים בצו שלכם.

אוסאמה סעדי: שאלתי היא מה היה קודם מבחינת עיריית טבריה.

אוסאמה סעדי: זאת תוספת על צו קיים?

עופר שפיר: זאת תוספת על צו קיים.

עופר שפיר: בעיריית טבריה יש צו ותיק מאוד, שמשקף את מערכת חקיקת העזר שהייתה קיימת עד כה.

עופר שפיר: מכיוון שהעירייה התקינה חוק עזר חדש, וחוק העזר החדש כולל בתוכו סוגי הסדרים והוראות, שהעירייה מבקש לאכוף גם – לא רק – באמצעות הטלת קנסות, בררות קנס, בברות משפט, היא חייבת לתקן את הצו, אחרת היא לא תוכל לפעול לאכיפת אותן הוראות באמצעות קנסות.

עופר שפיר: וזאת מטרת הצו.

אוסאמה סעדי: הצו הזה בא להחליף צו קודם?

עופר שפיר: לא.

עופר שפיר: הוא בא לתקן, הוא בא להוסיף.

אוסאמה סעדי: יש סעיפים כגון: לא יקים אדם רעש על שפת הים; לא יימצא אדם על שפת הים ללא לבוש או ללא בגד רחצה וכולי.

אוסאמה סעדי: העבירות האלה לא היו קודם?

עופר שפיר: לא, אחרת לא היינו מתקנים אותן.

יפעת רווה: הן היו, לא כעבירות קנס.

אפרת חקאק: יש כאן גם עבירות, שלא קשורות ספציפית לשפת הים והן עבירות כלליות.

אפרת חקאק: עכשיו הם מבקשים דווקא את העבירות הספציפיות.

עופר שפיר: אדוני יושב-ראש הוועדה, אני רוצה להסביר.

עופר שפיר: הצו של עיריית טבריה הוא צו ישן.

עופר שפיר: בסקירה שעשינו, על פי בקשת העירייה בעקבות הרצון שלה לשפר את מערכת האכיפה, התגלה שיש אי אלו חוקי עזר – חלקם חוקי עזר קיימים – שפשוט לא נכנסו לצו ולכן אי-אפשר לאכוף אותם.

עופר שפיר: מכיוון שהעירייה ראתה צורך בחוק העזר חוף הים, למשל, להגביר את האכיפה – אתם חיים בתוך עמכם, ואתם יודעים מה קורה בכינרת.

עופר שפיר: יש בעיות, והרבה ביקורת ציבורית גם על העירייה – היא רוצה לשכלל את כלי האכיפה שלה.

עופר שפיר: על זה נאמר, מוטב מאוחר.

אוסאמה סעדי: זה נכון תמיד, ולכן לפני דקות ספורות אישרנו צו לאיגוד ערים כינרת.

אוסאמה סעדי: גם הם רוצים לשמור על חופי הכינרת, וזה התפקיד של כולנו.

אוסאמה סעדי: יש לנו כמה שאלות להבהרה: מה המצב מבחינת כוח האדם לפיקוח?

עופר שפיר: אני לא יודע להגיד לך.

עופר שפיר: העירייה, כידוע לכם, נמצאת תחת משטר של ועדה ממונה וראש רשות ממונה.

עופר שפיר: כמו ברוב העיריות, גם בעיריית טבריה יש חוסר.

עופר שפיר: אני לא יודע להגיד לך במדויק, יש חוסר שנובע גם ממגבלות תקציביות ובעיקר, אולי מקושי לא קטן לגייס פקחים, לאור השכר הלא אטרקטיבי.

עופר שפיר: זאת בעיה פרמננטית בחלק גדול מהרשויות המקומיות, אבל העירייה מאוד משתפרת בנושא.

עופר שפיר: המהלך שאנחנו עושים – לעדכן את חוקי העזר ואת צווי עבירות הקנס – נובע מהמאמץ של העירייה להגביר את האכיפה במהלך השנה-שנתיים האחרונות.

אוסאמה סעדי: סעיף 2 אומר: בעל בניין יחזיק את הבניין במצב המבטיח את שלום המחזיקים, ובאופן שהבניין בשלמותו, על כל חלקיו, אינו במצב מסוכן.

אוסאמה סעדי: לצערנו, ראינו מקרים שבניין קרס ונפל.

אוסאמה סעדי: האם הסעיף הזה מתאים לסוג כזה של עבירות, ולא צריך להיות מטופל בוועדה מקומית או בוועדה מחוזית?

אוסאמה סעדי: אם יש בניין מסוכן, הקנס הוא לא 730 שקל, עם כל הכבוד.

עופר שפיר: אתה לא צריך ממני ציונים, אבל זאת שאלה מצוינת.

עופר שפיר: יש השקה מסוימת בין סמכויות של מוסדות תכנון, על פי חוק התכנון והבנייה, לבין סמכויות של רשות מקומית, בכובעה המוניציפלי.

עופר שפיר: זה בא לידי ביטוי, למשל, בחוק העזר הריסת מבנים מסוכנים, בחוקי עזר איכות סביבה וגם בחוקי עזר לשילוט.

עופר שפיר: בהם יש היבטים שניתן לתת להם מענה גם מהצד התכנון, גם מצד רישוי בנייה.

עופר שפיר: ועדיין, הגישה המשפטית היא שגם רשות מקומית אוחזת בסמכויות האלה וגם ועדה מקומית.

עופר שפיר: למשל, בכל מה שנוגע להריסת מבנה או מבנים מסוכנים, יש סמכויות גם בחוק התכנון והבנייה וגם בחוקי עזר מוניציפליים.

עופר שפיר: מכיוון שמדובר בנושאים כל כך מהותיים, המטרה היא שהסמכויות יהיו משני הצדדים.

עופר שפיר: זאת המדיניות המשפטית במדינת ישראל מזה שנים רבות, ואנחנו לא משנים ממנה.

אוסאמה סעדי: בסעיף 8 נאמר:

אוסאמה סעדי: לא יעמיד אדם בשפת היום כיסא מרגוע סביב סככה, אוהל, סוכה, אלא לפי היתר.

אוסאמה סעדי: זה נראה לי סעיף כללי מדי.

אוסאמה סעדי: יש אוהלים קטנים שאנשים שמים.

אפרת חקאק: שים לב לסייג, שעבירת הקנס היא רק לצרכי ממכר.

אוסאמה סעדי: זה נכנס לתוך הסעיף.

אפרת חקאק: אין לנו סמכות לתקן את חוק העזר עצמו, אבל כאשר הוועדה מאשרת את הפיכת העבירה לעבירת קנס, היא יכולה לקבוע את עבירת הקנס בסייגים.

אוסאמה סעדי: כן, זה מה שאני מבקש.

יפעת רווה: הסייגים בצדדים הושמו כדי להבהיר, שרק בנסיבות של אותו סייג, זה יהפוך לעבירת קנס.

אוסאמה סעדי: אנחנו כוועדה מכניסים את הסייג הזה, שאומר שזה רק לצרכי ממכר והשכרה.

יפעת רווה: זה כבר הוכנס בהצעה שלנו, על דעת הרשות.

אוסאמה סעדי: בסדר.

אוסאמה סעדי: בסעיף 9(ב): לא יביא אדם לשפת הים בעל חיים, וכן לא יביא כלב, אלא כשהוא קשור בשרשרת.

אוסאמה סעדי: במועצות אחרות ראיתי שכתבו: למעט כלב המשמש להובלת עיוור.

אוסאמה סעדי: אני מבקש להוסיף את זה.

עופר שפיר: אנחנו לא מתנגדים.

אפרת חקאק: יכול להיות שזה לא כתוב פה, כי זה כבר כתוב בחוק.

אפרת חקאק: נוודא את זה, ואם זה לא כתוב בחוק – נוסיף.

אוסאמה סעדי: היועצת המשפטית, יש לך שאלות?

אפרת חקאק: כן.

אפרת חקאק: רציתי לשאול לגבי סעיף, 13(א), האם אתם צריכים קנס גבוה בדרגת קנס א', על אי זריקת פסולת.

עופר שפיר: שאלתם אותי אתמול סדרה של שאלות, ועניתי על זה.

עופר שפיר: הסברתי למה אנחנו רוצים קנס גבוה.

יפעת רווה: אדוני, העברנו אליך מראש את השאלות.

אוסאמה סעדי: זאת הייתה שיחה מקדימה, ועכשיו אנחנו פה, בוועדה.

אוסאמה סעדי: עכשיו הכול לפרוטוקול, ואתה צריך לענות לפרוטוקול.

אוסאמה סעדי: אתה יכול להגיד שזאת מכת מדינה בחוף הכינרת, ולכן אתם רוצים קנס.

עופר שפיר: רבותיי, בתוך עמנו אנחנו חיים.

עופר שפיר: הים התיכון וים הכינרת הם לא אותו הדבר.

עופר שפיר: כמויות האנשים שפוקדים את אגם הכינרת במהלך מרבית ימות השנה, מבחינת מספר האנשים למטר מרובע, וכמות הפסולת שמייצרים בגלל שעושים שם פיקניקים ומתנחלים שם למשך שבוע בחלקים נרחבים בחוף, לא דומה לים התיכון.

עופר שפיר: בים התיכון, אנשים באים לשעתיים והולכים.

עופר שפיר: כמות הפסולת עצומה, ולכן אנחנו רוצים דרגה יותר מרתיעה.

עופר שפיר: זה משכנע אתכם?

עופר שפיר: טוב.

עופר שפיר: אם לא, תורידו את זה.

עופר שפיר: רבותיי, אנחנו נשארים שם להתמודד עם זה.

אוסאמה סעדי: עופר, אפשר להחליט שאם זאת עבירה חוזרת, הסכום יהיה 730 שקל, ועל עבירה ראשונה הקנס יהיה 475 שקלים.

אוסאמה סעדי: גם זה קנס גבוה.

עופר שפיר: בנוגע לעבירה חוזרת, הוראות הדין קובעות הסדר אוטומטי – תוספת של 25% - ואין לנו גמישות.

עופר שפיר: יש דרגת קנס שהיא בשיקול דעתכם, וכל השאר הולך אוטומטי.

עופר שפיר: לכן, הרעיון הזה מעניין, אבל אתה צריך להוביל אותו ברמה של חקיקת כנסת.

עופר שפיר: כאן בוועדה, אנחנו יכולים להסכים רק על דרגת הקנס ועל גובהה.

עופר שפיר: לכן, אם ההסבר שלי משכנע אתכם, תשאירו אותו; ואם לא – תורידו את זה.

עופר שפיר: לשיקולכם, אנחנו נחיה עם מה שתאשרו.

יפעת רווה: אנחנו אישרנו את זה.

יפעת רווה: מבחינתנו, קיבלנו את ההסבר.

יפעת רווה: אני רק רוצה להדגיש בפני עורך הדין שפיר, שהשיחה המקדימה הייתה הכנה, כדי שלא נופתע כולנו בוועדה, אבל את הדברים צריך להסביר כאן.

אוסאמה סעדי: הוא הבין את זה.

יפעת רווה: מבחינתנו, נחה דעתנו, וכמובן, הוועדה לא מחויבת לעמדתנו.

אפרת חקאק: בסעיף 19 יש איסור על רוכל בשפת הים.

אפרת חקאק: יש לכם סעיפים כלליים על רוכלות בכלל בטבריה, עם קנסות נמוכים יותר.

אפרת חקאק: האם באמת יש לכם תופעה של רוכלים בשפת הים, שבגללה אתם צריכים עבירה ספציפית?

אוסאמה סעדי: אני יכול לענות לך – יש המון.

עופר שפיר: חסכת לי את התשובה, שגם אתמול נתתי.

אוסאמה סעדי: אני בן האזור.

עופר שפיר: רמת הרוכלות שם עצומה.

אפרת חקאק: בסעיף 18 כתוב: לא יבוא לשפת הים כשהוא חולה במחלה.

אוסאמה סעדי: נראה לי שזה צריך להיות בדרגה א', לאור כל מה שקורה.

אפרת חקאק: או שזה לא המקום.

אפרת חקאק: אני יודעת שזה סעיף סטנדרטי.

אוסאמה סעדי: מה זה מחלה מדבקת?

אוסאמה סעדי: אם יש לו שפעת – נראה לי שזה לא המקום.

יפעת רווה: זה סעיף שהוא הרבה מלפני הקורונה.

אפרת חקאק: האם שמעתם פעם שפקח אוכף את זה?

אוסאמה סעדי: הוא רופא?

אוסאמה סעדי: הוא יאבחן אותו?

אוסאמה סעדי: עורך הדין עופר, הוועדה מציעה למחוק את זה.

עופר שפיר: אני כופף ראשי מפני הצעתך בעניין הזה.

אוסאמה סעדי: תודה.

יפעת רווה: אנחנו נדאג לעשות חוקי קורונה.

אוסאמה סעדי: לקורונה יש מספיק חוקים.

אוסאמה סעדי: לא חסר.

אוסאמה סעדי: אני מעלה להצבעה את הצעת צו העיריות (עבירות קנס) (תיקון), התשפ"א-2021 – עיריית טבריה.

אוסאמה סעדי: מי בעד, מי נגד.

אוסאמה סעדי: הצעת צו העיריות (עבירות קנס) (תיקון), התשפ"א-2021 – עיריית טבריה, אושרה.

אוסאמה סעדי: הצו אושר פה אחד.

אוסאמה סעדי: תודה רבה לכם, ומברוק לטבריה.

אפרת חקאק: הייתה לי הערה טכנית, שחוק העזר הזה הוא מ-2020 ולא מ-2021.

אוסאמה סעדי: התיקון מאושר.

אוסאמה סעדי: 6.

אוסאמה סעדי: הצעת צו המועצות המקומיות (עבירות קנס) (תיקון), התשפ"א-2021 – בית דגן

אוסאמה סעדי: אנחנו עוברים לנושא האחרון היום: הצעת צו המועצות המקומיות (עבירות קנס) (תיקון), התשפ"א-2021 – בית דגן.

אוסאמה סעדי: עופר, אתם עונים לנו גם על זה?

עופר שפיר: כן.

אפרת חקאק: אני אציין שבבית דגן בוטלו כמה חוקי עזר, וצריך למחוק אותם.

יפעת רווה: עורך הדין שפיר, נשמח אם תאשר בקולך שמקובל עליכם.

עופר שפיר: כן, מקובל.

אפרת חקאק: אנחנו מוחקים גם את חוק עזר לסלילת רחובות – תיעול, שילוט.

שחר פרלמוטר: בתשובה שאני קיבלתי אתמול מעופר, הוא אישר למחוק ארבעה פרטים: הרעש, הצעצועים, הניקיון ואיסור עישון, ומפגעי תברואה.

עופר שפיר: אני אסביר גם למה.

אוסאמה סעדי: לא צריך.

אוסאמה סעדי: מאושר.

עופר שפיר: רק את אלה, לא סלילת רחובות.

אוסאמה סעדי: נציג משרד המשפטים, תכתיב לפרוטוקול כדי שיהיה ברור איזה חוקים מבטלים.

יפעת רווה: חוק עזר בדבר מניעת רעש; צעצועים מסוכנים; שמירת הניקיון ואיסור העישון, מפגעי תברואה.

אפרת חקאק: זה מה שכבר כתבתם.

אפרת חקאק: האם היו מאז עוד חוקים שבוטלו?

עופר שפיר: אני מדבר רק על ארבעת החוקים האלה, ואני רוצה להסביר, אדוני יושב-ראש הוועדה.

עופר שפיר: החוקים האלה בוטלו במסגרת חוק העזר, שהוא מושא התיקון לצו.

עופר שפיר: כלומר, החוק לאיכות הסביבה, מבטל במסגרתו ארבעה חוקי עזר, ולכן ברור שלא צריך להשאיר אותם בצו.

עופר שפיר: אני מצטער שלא הכנסנו את זה במסגרת התיקון.

אפרת חקאק: הכנסתם את זה.

עופר שפיר: כל שאר החוקים, בין אם הם בוטלו ובין אם הם לא בוטלו, לא רלוונטיים למחיקה.

עופר שפיר: גם אם חוק בוטל, וחוק עזר אחר נכנס בנעליו, אבל עדיין לא קיבל ביטוי בצו, יש סמכות על פי סעיף 25 לחוק הפרשנות, להמשיך ולגבות קנסות מכוחו של החוק שבוטל, בהתייחס לסעיפים מקבילים בחוק העזר החדש.

עופר שפיר: לכן, אנחנו מסכימים לבטל אך ורק את אותם ארבעה חוקים, כי עכשיו אתם מאשרים קנסות על פי חוק העזר שיחליף אותם.

עופר שפיר: את כל השאר עזבו.

אוסאמה סעדי: בסדר.

אוסאמה סעדי: שאלה כללית, אני רואה שבחלק גדול מהעבירות, הקנס הוא הגבוה ביותר.

אוסאמה סעדי: רוב העבירות הן בדרגת קנס א', למרות שבהרבה מועצות ועיריות אחרות, דרגת הקנס היא ב'.

אוסאמה סעדי: למשל, בעל עסק חייב לטאטא את המדרכה – 730 שקל.

אוסאמה סעדי: לא יגרום אדם ולא ירשה לכלוך במקום ציבורי – 730 שקל.

אוסאמה סעדי: במקום ציבורי לא ימכור אדם גרעינים ובוטנים – 730 שקל, למשל במגרשי כדורגל.

אוסאמה סעדי: יש לי שאלה גם למשרד המשפטים ולמשרד הפנים, כי אני רואה שרבות מהעבירות בבית דגן, הן בדרגה א' או בדרגה ב'.

אוסאמה סעדי: עם כל הכבוד לבית דגן, היא לא שונה מיישובים אחרים, שם על אותן עבירות הקנס נמוך בהרבה.

עופר שפיר: אני אענה לך תשובה כללית.

עופר שפיר: קשה לי להתעמת עכשיו עם הטענה ההשוואתית שלך, בנוגע למה שמקובל ברשויות אחרות לגבי כל עבירה ועבירה.

עופר שפיר: אני מודה שאני לא זוכר בדיוק.

עופר שפיר: אני יכול לומר לך שלגבי בית דגן, הייתה בעיה פרמננטית, מתמשכת, של אכיפה.

עופר שפיר: היה שם ברדק שלם – לא אכפו, היו בעיות עם חוקי עזר, היו בעיות עם פקחים.

עופר שפיר: לא הייתי אומר אנרכיה, אבל רמת האכיפה הייתה מהנמוכות ביותר שאני מכיר, ואני עובד עם הרבה רשויות מקומיות.

עופר שפיר: לכן, הפקידות והשלטון המקומי החדש במהלך חמש השנים האחרונות, החליט שהוא שם את העניין הזה בעדיפות עליונה.

עופר שפיר: כדי להרתיע, הוא ביקש להטיל קנסות בהיקף נרחב, וכנראה הם בחרו את הצד הגבוה.

עופר שפיר: אחרי כל זה, אם אדוני יושב-ראש הוועדה, אתם חושבים שבעבירות כאלה ואחרות צריך להוריד את רמת הקנס, אני כבר אומר שאני משאיר את זה לשיקול דעתכם.

אוסאמה סעדי: אני מקבל את ההסבר, אבל הוא מחזק את הגישה שלי שאם באמת הייתה אנרכיה, לא אכפו ולא היו פקחים, לא צריך ללכת מקצה לקצה.

אוסאמה סעדי: קודם הייתה אנרכיה ועכשיו מתחילים לאכוף בדרגה החמורה ביותר – 730 שקל, אבל צריך דרגת ביניים.

עופר שפיר: אני אמרתי ואני אומר שוב, שאני אקבל כל החלטה של הוועדה, ואם לגבי עבירה מסוימת צריך להפחית, תפחיתו.

אוסאמה סעדי: אני מציע שבסעיף 8(א):

אוסאמה סעדי: לא ישליך אדם פסולת מרכב לרשות הרבים – להפחית מ-א' ל-ב'.

אוסאמה סעדי: בסעיף 47 (א): בעל עסק חייב לטאטא את המדרכה – להפחית מ-א' ל-ב'.

אוסאמה סעדי: עורך הדין עופר, זה מקובל עליכם?

עופר שפיר: כן, מקובל עלינו.

אוסאמה סעדי: זה מקובל על משרד המשפטים?

יפעת רווה: כן.

אוסאמה סעדי: משרד הפנים?

שחר פרלמוטר: כן.

אוסאמה סעדי: אם כך, אני מעלה להצבעה את הצעת צו המועצות המקומיות (עבירות קנס) (תיקון), התשפ"א-2021 – בית דגן.

אוסאמה סעדי: מי בעד, מי נגד.

אוסאמה סעדי: הצעת צו המועצות המקומיות (עבירות קנס) (תיקון), התשפ"א-2021 – בית דגן, אושרה.

אוסאמה סעדי: ההצעה אושרה פה אחד.

אוסאמה סעדי: תודה רבה לך, ומברוק גם לבית דגן.

עופר שפיר: תודה רבה לכם על היעילות והמקצועיות.

אוסאמה סעדי: הישיבה נעולה, תודה רבה.